paragraph_text: Palatin (lat. palatinus: dvorjanik), u Bizantu, naziv za carskog dvorjanika, u prvom redu za predstojnika carske riznice (ministra financija). U feudalno doba palatini (paladini) su bili dostojanstvenici na kraljevskom dvoru; među njima je najodličniji bio comes palatinus, upravitelj kraljevskog dvora. U Engleskoj i Irskoj palatinima su se zvali veliki feudalci koji su na svojim posjedima vršili suverena prava. U srednjovjekovnim romanima palatin je vitez koji pripada ˝okruglom stolu˝ kralja Arthura ili pratnji Karla Velikog.